Kawża C-593/14

Masco Denmark ApS

u

Damixa ApS

vs

Skatteministeriet

(talba għal deċiżjoni preliminari, imressqa mill-Vestre Landsret)

“Rinviju għal deċiżjoni preliminari – Libertà ta’ stabbiliment – Leġiżlazzjoni fiskali fil-qasam ta’ sottokapitalizzazzjoni tas-sussidjarji – Inklużjoni fid-dħul taxxabbli ta’ kumpannija li tislef tal-interessi tas-self imħallsa minn sussidjarja mhux residenti li ssellfet – Eżenzjoni mill-interessi mħallsa minn sussidjarja residenti li ssellfet – Tqassim ekwu tas-setgħa ta’ tassazzjoni bejn l-Istati Membri – Neċessità li jiġi evitat ir-riskju ta’ evażjoni fiskali”

Sommarju – Sentenza tal-Qorti tal-Ġustizzja (Ir-Raba’ Awla) tal-21 ta’ Diċembru 2016

Libertà ta’ stabbiliment – Leġiżlazzjoni fiskali – Taxxa fuq il-kumpanniji – Tnaqqis fiskali – Leġiżlazzjoni nazzjonali li teżenta mid-dħul taxxabbli ta’ kumpannija omm l-interessi mħallsa minn sussidjarja residenti li ssellfet li ma tistax tnaqqas l-imsemmija interessi – Esklużjoni tal-imsemmija eżenzjoni fil-każ ta’ ħlas ta’ interessi minn sussidjarja mhux residenti li ssellfet – Inammissibbiltà

(Artikoli 49 TFUE u 54 TFUE)

L-Artikolu 49 TFUE, moqri flimkien mal-Artikolu 54 TFUE, għandu jiġi interpretat fis-sens li jipprekludi leġiżlazzjoni ta’ Stat Membru li tagħti lil kumpannija residenti eżenzjoni fiskali għall-interessi mħallsa minn sussidjarja residenti, sa fejn din tal-aħħar ma setgħetx tnaqqas l-ispiża korrispondenti minħabba regoli li jillimitaw id-dritt għal tnaqqis tal-interessi mħallsa fil-każ ta’ sottokapitalizzazzjoni, iżda teskludi l-eżenzjoni li tirriżulta mill-applikazzjoni tal-leġiżlazzjoni tagħha dwar is-sottokapitalizzazzjoni meta s-sussidjarja hija residenti fi Stat Membru ieħor.

Fil-fatt, l-esklużjoni ta’ tali vantaġġ għal kumpannija omm residenti fir-rigward tal-interessi mħallsa lil din tal-aħħar minn sussidjarja residenti fi Stat Membru ieħor, sa fejn dawn l-interessi ma jistgħux jitnaqqsu mid-dħul taxxabbli ta’ din is-sussidjarja skont il-leġiżlazzjoni ta’ dan l-Istat Membru dwar is-sottokapitalizzazzjoni, hija ta’ natura li tagħmel inqas attraenti l-eżerċizzju mill-kumpannija omm tal-libertà ta’ stabbiliment tagħha, filwaqt li jiddiswadiha milli toħloq sussidjarji fi Stati Membri oħra. Tali differenza fit-trattament, li tirriżulta biss mir-regoli tal-Istat ta’ residenza tal-kumpannija omm, tista’ tiġi ammessa biss jekk tirrigwarda sitwazzjonijiet li ma humiex oġġettivament komparabbli jew jekk hija ġġustifikata minn raġuni imperattiva ta’ interess ġenerali. Madankollu, eżenzjoni fiskali li l-għan imfittex minnha huwa li jiġi evitat li kumpanniji omm residenti jiġu ntaxxati fuq l-interessi miġbura mis-sussidjarji tagħhom għal self mogħti lil dawn tal-aħħar, meta s-sussidjarji tagħhom ma jistgħux inaqqsu, b’mod sħiħ jew parzjali, l-ispiża korrispondenti għal dawn l-interessi minħabba regoli li jillimitaw id-dritt għal tnaqqis ta’ interessi mħallsa fil-każ ta’ sottokapitalizzazzjoni, timplika li s-sitwazzjoni, minn naħa, ta’ kumpannija omm residenti li tat self lil sussidjarja residenti li hija suġġetta għal regoli dwar is-sottokapitalizzazzjoni u, min-naħa l-oħra, kumpannija omm residenti li tat self lil sussidjarja mhux residenti u li hija suġġetta għal tali regoli fl-Istat Membru fejn hija residenti għall-finijiet tat-taxxa huma, fir-rigward tal-imsemmi għan, oġġettivament komparabbli. Fil-fatt, f’dawn iż-żewġ sitwazzjonijiet, id-dħul minn interessi miġbura mill-kumpannija omm jistgħu jkunu s-suġġett ta’ taxxa ekonomika doppja jew ta’ sensiela ta’ taxxi, li l-eżenzjoni fiskali għall-interessi għandha l-għan li tevita.

Sussegwentement, leġiżlazzjoni ta’ Stat Membru li tillimita l-eżenzjoni inkwistjoni għall-interessi mħallsa minn sussidjarja residenti biss hija intiża sabiex jinżamm tqassim ibbilanċjat tas-setgħa ta’ tassazzjoni bejn l-Istati Membri kkonċernati, limitazzjoni li mingħajrha l-Istat Membru ta’ residenza tal-kumpannija omm ikun qiegħed jirrinunzja, skont l-għażla magħmula mill-kumpanniji li għandhom rabtiet ta’ interdipendenza, għad-dritt tiegħu li jintaxxa l-interessi miġbura minnha skont ir-regoli dwar is-sottokapitalizzazzjoni adottati mill-Istat Membru ta’ residenza tas-sussidjarji. Għalhekk, il-libertà ta’ stabbiliment ma tistax tiġi interpretata fis-sens li Stat Membru għandu l-obbligu li jistabbilixxi r-regoli fiskali tiegħu skont dawk ta’ Stat Membru ieħor sabiex jiggarantixxi, fis-sitwazzjonijiet kollha, tassazzjoni li telimina kull diskrepanza li tirriżulta mil-liġijiet fiskali nazzjonali, minħabba li d-deċiżjonijiet meħuda minn kumpannija fir-rigward tat-twaqqif ta’ strutturi kummerċjali barra mill-pajjiż jistgħu, skont il-każ, ikunu ftit jew wisq vantaġġużi jew żvantaġġużi għal tali kumpannija. Għaldaqstant, l-Artikolu 49 TFUE, moqri flimkien mal-Artikolu 54 TFUE, ma jistax ikollu effett li jimponi fuq l-Istat Membru ta’ residenza ta’ kumpannija omm, li tat self lil sussidjarja residenti fi Stat Membru ieħor, li jmur lil hinn minn eżenzjoni favur din il-kumpannija omm tal-ammont tal-ispejjeż ta’ interessi li ma jistgħux jitnaqqsu mis-sussidjarja jekk kellhom jiġu applikati r-regoli dwar is-sottokapitalizzazzjoni tal-ewwel Stat Membru.

Madankollu, meta Stat Membru jkollu sistema sabiex jipprevjeni jew itaffi l-impożizzjoni ta’ sensiela ta’ taxxi jew it-tassazzjoni ekonomika doppja fir-rigward ta’ dividendi mħallsa lil residenti minn kumpanniji residenti, huwa għandu jagħti l-istess trattament lid-dividendi mħallsa lil residenti minn kumpanniji mhux residenti. F’dan ir-rigward, f’sitwazzjoni fejn kumpannija omm li s-sussidjarja tagħha hija residenti fi Stat Membru ieħor li japplika regoli tas-sottokapitalizzazzjoni iktar stretti, l-għoti mill-Istat Membru ta’ residenza tal-kumpannija omm, lil din il-kumpannija, ta’ eżenzjoni fiskali għall-interessi mħallsa minn din is-sussidjarja sal-limitu tal-ammont li din is-sussidjarja ma setgħetx tnaqqas b’applikazzjoni tar-regoli dwar is-sottokapitalizzazzjoni ta’ dan l-aħħar Stat Membru, ma jippreġudikax it-tqassim ibbilanċjat tas-setgħa ta’ tassazzjoni u jikkostitwixxi miżura inqas restrittiva għal-libertà ta’ stabbiliment minn dik prevista mil-leġiżlazzjoni inkwistjoni fil-kawża prinċipali.

(ara l-punti 27, 28, 30, 31, 38, 40-43, 47 u d-dispożittiv)